Γιόχαν Γιάκομπ Μπόντμερ

Ο Γιόχαν Γιάκομπ Μπόντμερ (, 19 Ιουλίου 1698 - 2 Ιανουαρίου 1783) ήταν Ελβετός ιστορικός, ακαδημαϊκός, συντάκτης και κριτικός λογοτεχνίας. Με τις πραγματείες του, στις οποίες υποστήριξε την ελευθερία της φαντασίας έναντι του Ορθολογισμού, επηρέασε σε μεγάλο βαθμό τη γερμανική λογοτεχνία του 18ου αιώνα.

 Βιογραφικά στοιχεία 
Ο Μπόντμερ γεννήθηκε στο Γκράινφεζεε κοντά στη Ζυρίχη, και ήταν γιος πάστορα. Αρχικά σπούδασε θεολογία, στη συνέχεια δοκίμασε μια εμπορική καριέρα και τελικά αφοσιώθηκε στη λογοτεχνία και την ιστορία. Το 1725 διορίστηκε καθηγητής της Ελβετικής ιστορίας και πολιτικής στην ακαδημία Carolinum στη Ζυρίχη, προκάτοχο εκπαιδευτικό ίδρυμα της θεολογικής σχολής του πανεπιστημίου της Ζυρίχης, μια έδρα την οποία κράτησε για μισό αιώνα. Το 1735 έγινε μέλος του Συμβουλίου της Ζυρίχης και συμμετείχε ενεργά σε όλες τις δημόσιες υποθέσεις. Πέθανε στη Ζυρίχη το 1783. 

 Λογοτεχνική δραστηριότητα 
Από το 1721, μαζί με τον Γιόχαν Γιάκομπ Μπράιτινγκερ, δημοσίευσε ένα ηθικό εβδομαδιαίο περιοδικό στα αγγλικά πρότυπα για τη διάδοση των ιδεών του Διαφωτισμού. Τα ηθικά εβδομαδιαία περιοδικά ήταν ένα είδος περιοδικών που κυκλοφορούσαν στην Ευρώπη το πρώτο μισό του 18ου αιώνα και συνέβαλαν σημαντικά στη διάδοση των ιδεών του Διαφωτισμού με ποικιλία κειμένων: φανταστικές συνομιλίες, επιστολές, μύθοι, τραγούδια και διηγήματα.  Το 1727 ίδρυσε μια ελβετική εταιρεία για τη διατήρηση και έρευνα της τοπικής ιστορίας της Ζυρίχης και της Ελβετικής ιστορίας. 

Επανέφερε στο προσκήνιο το ενδιαφέρον για την ποίηση της μεσαιωνικής γερμανικής λογοτεχνίας εκδίδοντας ποιήματα των Ερωτοτραγουδιστών και αποσπάσματα από το Τραγούδι των Νιμπελούγκεν. Το έργο του ως μεταφραστή του Ομήρου είναι σημαντικό. Μετέφρασε επίσης τον Χαμένο Παράδεισο του Τζον Μίλτον που προκάλεσε μεγάλο ενδιαφέρον για την αγγλική λογοτεχνία στις γερμανόφωνες χώρες. 

Η καθοριστική συμβολή του Μπόντμερ στη γερμανική λογοτεχνία ήταν η λογοτεχνική διαμάχη του με τον Γερμανό κριτικό Γιόχαν Κρίστοφ Γκότσεντ, στις απόψεις του οποίου αντιτάχθηκε μαζί με τον φίλο του Μπράιτινγκερ και υποστήριξε την ελευθερία της φαντασίας έναντι των αυστηρών περιορισμών που επέβαλαν οι κανόνες του γαλλικού κλασικισμού. Το 1740 ο Μπόντμερ διατύπωσε τις αρχές του για τη λογοτεχνική θεωρία στην Κριτική πραγματεία για το θαυμαστό στην ποίηση. Ενάντια στον Ορθολογισμό και τα γαλλικά πρότυπα (Μπουαλώ) του Γκότσεντ, υποστήριξε τον αγγλικό αισθησιασμό του έργου του Τζον Μίλτον Χαμένος παράδεισος (1667). Ενάντια στη λατρεία της αρχαιότητας, υποστήριξε τον Μεσαίωνα, ασκώντας έτσι καθοριστική επίδραση στον Ρομαντισμό. Κατά μία έννοια, η διαμάχη μεταξύ Μπόντμερ, Μπράιτινγκερ και Γκότσεντ ήταν μια γερμανική παραλλαγή της γαλλικής Διαμάχης των Αρχαίων και των Σύγχρονων.
αριστερά|μικρογραφία|274x274εσ|Ο Γιόχαν Χάινριχ Φίσλι συνομιλεί με τον Μπόντμερ, πίνακας του Φίσλι, 1781. 
Ως λογοτέχνης, τα επικά του ποιήματα - αδύναμες μιμήσεις του επικού ποιήματος του Φρίντριχ Κλόπστοκ Μεσσίας - και τα θεατρικά έργα του, παρά τον ηρωικό ή εθνικό χαρακτήρα των θεμάτων, έχουν μόνο ιστορική και φιλολογική σημασία.  

Εκτός από τη διαμορφωτική του επιρροή στη λογοτεχνική ζωή στη Ζυρίχη, ο Μπόντμερ ήταν μια σημαντική προσωπικότητα στην ιστορία της βιβλιοθήκης της πόλης. Το 1722 έγινε μέλος της Δημοτικής βιβλιοθηκονομικής εταιρείας και από το 1758 υπηρέτησε ως αντιπρόεδρός της. Ο Μπόντμερ κληροδότησε επίσης ένα γενναιόδωρο χρηματικό ποσό στη βιβλιοθήκη της πόλης της Ζυρίχης καθώς και ένα σημαντικό μέρος της ιδιωτικής συλλογής βιβλίων του, η οποία έγινε μέρος της βιβλιοθήκης μετά τον θάνατό του.

Επιστολές, προσωπικά έγγραφα και απομνημονεύματά του βρίσκονται στο τμήμα χειρογράφων της Κεντρικής Βιβλιοθήκης της Ζυρίχης. Ως φόρος τιμής σε αυτόν τον σημαντικό κάτοικο της Ζυρίχης και υποστηρικτή της βιβλιοθήκης, το άγαλμα του Μπόντμερ βρίσκεται στα δεξιά του Κόνραντ Γκέσνερ πάνω από την είσοδο της Κεντρικής Βιβλιοθήκης.

Η Μπόντμερστρασε στη Ζυρίχη φέρει το όνομά του. 

 Εργογραφία 












 Παραπομπές 

 Εξωτερικοί σύνδεσμοι 


Κατηγορία:Ελβετοί ποιητές
Κατηγορία:Ελβετοί συγγραφείς
Κατηγορία:Κριτικοί της λογοτεχνίας
Κατηγορία:Φιλόσοφοι του Διαφωτισμού
Κατηγορία:Γερμανική λογοτεχνία